La pel·lícula 'El crepúsculo de los dioses' tanca el cicle dedicat a Billy Wilder
18 de desembre 2020

Una nova gran pel·lícula de Billy Wilder, _El crepúsculo de los dioses_, servirà per a tancar el cicle de quatre pel·lícules que la Delegació de Cultura ha dedicat al cineasta estatunidenc d'origen austríac. El Centre Cultural Mario Monreal acollirà esta sessió cinematogràfica este diumenge, 20 de desembre, a partir de les 19 hores. L'entrada és gratuïta i l'aforament limitat.

_El crepúsculo de los dioses_, el títol original de la qual és _Sunset Boulevard_ (USA, 1950), va guanyar tres Oscars al millor disseny de producció, millor guió i millor música. Wilder, a més de director, també signa el guió al costat de Charles Brackett i D.M. Marshman. Els actors principals són William Holden, Gloria Swanson i Erich von Stroheim. La música és de Franz Waxman. Té una duració de 110 minuts i és en blanc i negre.

La pel·lícula conta la història de Joe Gillis, un jove escriptor de segona fila que, assetjat pels seus creditors, es refugia casualment en la mansió de Norma Desmond, antiga estrela del cinema mut, que viu fora de la realitat, acompanyada únicament del seu fidel criat Max. A partir d'eixe moment, l'actriu pretén que Joe corregisca un guió que ella ha escrit i que significarà el seu retorn al cinema.

Billy Wilder va nàixer en 1906 a Galitzia (Imperi Austro-Hongarés) i va treballar com a periodista a Viena i Berlín, on va passar a treballar al món del cinema. Va arribar als Estats Units fugint dels nazis i va començar a treballar a Hollywood. Va guanyar sis Oscars en total, en les categories de director, guionista i productor.

Este cicle de quatre pel·lícules ha oferit també _Primera plana_, _Testigo de cargo_ i _El apartamento_.​

![](/media/s1qlmq1k/76-el_crepusculo_de_los_dioses.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/la-pel-lícula-el-crepúsculo-de-los-dioses-tanca-el-cicle-dedicat-a-billy-wilder/ "Facebook")
*   [](http://twitter.com/share?url=https://aytosagunto.es/va/actualitat/la-pel-lícula-el-crepúsculo-de-los-dioses-tanca-el-cicle-dedicat-a-billy-wilder/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-pel-lícula-el-crepúsculo-de-los-dioses-tanca-el-cicle-dedicat-a-billy-wilder/ "Linked In")
*   [](mailto:?body=https://aytosagunto.es/va/actualitat/la-pel-lícula-el-crepúsculo-de-los-dioses-tanca-el-cicle-dedicat-a-billy-wilder/)